Ensimmäinen uuden ajan mammuttiyksilö kasvatettaisiin aasiannorsujen joukossa eläintarhaympäristössä.

Villamammutti esillä museossa Kanadan Victoriassa. ALL OVER PRESS

Mammutit kuolivat sukupuuttoon tuhansia vuosia sitten, mutta jo ensi vuonna maapallolla voidaan saada jälleen aikaan mammutin alkio.

Harvardin yliopiston genetiikan professori George Church. ALL OVER PRESS

Näin uskoo Harvardin yliopiston genetiikan professori George Church, joka on työskennellyt mammutin henkiin herättämiseksi jo vuodesta 2008 lähtien. Church kertoo arviostaan Ruotsin yleisradioyhtiö SVT:n tuoreessa tiedeohjelmassa.

Churchin johtama työryhmä käyttää työssään apuna noin 4 000 vuotta sitten kadonneen villamammutin geenejä, joita on löydetty muun muassa hyvin säilyneistä mammutin osista Siperian Belaja Goran alueelta. Aluksi pyrkimyksenä on luoda aasiannorsun perimään kajoamalla eräänlainen mammutin ja elefantin välimuoto.

Hybridieläimellä olisi todennäköisesti mammutille tunnusomainen turkki, muttei näyttäviä syöksyhampaita. Myös uuden alkuvaiheen mammutin ruokavalio olisi erilainen kuin tuhansia vuosia vanhan lajin.

Ensimmäinen uuden ajan mammuttiyksilö voisi olla Churchin mukaan valmis 2020-luvun aikana. Se kasvatettaisiin aasiannorsujen joukossa eläintarhaympäristössä.

Ylläpitäisi ikiroutaa

Tutkijoiden pidemmän tähtäimen tavoitteena on palauttaa mammutit Siperian ekosysteemiin. Sijoituspaikaksi on kaavailtu jääkautisen aron oloja jäljittelevää Pleistoseenin luonnonpuistoa Venäjällä.

Churchin työryhmän haaveissa siintää jopa 100 000 mammutin populaatio, joka voisi osaltaan auttaa myös ilmastonmuutoksen hidastamisessa.

Taustalla on tutkijoiden teoria siitä, että mammutit kuluttaisivat tundran metsäalaa, mikä taas hidastaisi alueen ikiroudan sulamista. Maassa oleva routa estää puolestaan ilmastonmuutosta edistävien kasvihuonekaasujen, hiilidioksidin ja metaanin, vapautumista.

Henkiinherätysoperaatioon liittyen on kuultu myös kriittisiä äänenpainoja. Joidenkin asiantuntijoiden mukaan mammuteille sopivaa elinympäristöä on jäljellä liian vähän, eikä mammuteille olisi laumaeläiminä ideaalia elää aluksi vain muutaman yksilön yhteisöissä.

Aasiannorsu on lisäksi lajina erittäin uhanalainen, joten hybridieläimen valmistusprosessi voisi olla epäonnistuessaan kohtalokas.

Yritetty ennenkin

Churchin ja kumppaneiden projekti ei ole suinkaan ensimmäinen laatuaan. Mammutteja on yritetty herättää henkiin jo ainakin 1990-luvulta lähtien.

Vuonna 2011 japanilaistutkijat uskoivat, että mammutti olisi voitu saada palautetuksi neljän tai viiden vuoden kuluessa. Venäläiset ja eteläkorealaiset tutkijat ryhtyivät puolestaan kloonausprosessiin kovin odotuksin vuonna 2012.

Viime vuonna japanilaiset tutkijat onnistuivat herättämään henkiin 28 000 vuotta vanhojen mammutin soluja, mutta soluja ei saatu jakautumaan.

Käänteissukupuuttoprojektissa ei siis olla ainakaan vielä onnistuttu. Itse asiassa Churchkin lupaili norsun ja mammutin hybridin alkion valmistuvan ”kahden vuoden sisällä” The Guardianin haastattelussa vuonna 2017.